hotchpotch/miracl-hf-unified huggingface dataset:
David E. Durston
David E. Durston (10. syyskuuta 1921 – 6. toukokuuta 2010) oli yhdysvaltalainen elokuvaohjaaja ja -käsikirjoittaja. Hänet muistetaan ennen kaikkea kauhuelokuvasta "I Drink Your Blood" (1970), jonka pääosassa nähtiin intialainen tanssija Bhaskar Roy Chowdhury. Muiden töiden joukossa on "Stigma" (1972).
Elizabeth Peña
Elizabeth Peña (23. syyskuuta 1959 Elizabeth, New Jersey – 14. lokakuuta 2014 Los Angeles, Kalifornia) oli yhdysvaltalainen näyttelijä. Hän oli tuottaja Estella Margarita Peñan (o.s. Toirac) ja näyttelijä-ohjaaja Mario Peñan tytär. Hän valmistui New Yorkin High School of Performing Artsista vuonna 1977. Elokuvaroolien lisäksi hän esiintyi lukuisissa televisiosarjoissa.
Peña oli naimisissa Hans Rollan kanssa, he avioituivat vuonna 1994. Heille syntyi kaksi lasta.
Mäkelänrinteen uintikeskus
Mäkelänrinteen uintikeskus (puhekielessä käytetään usein nimitystä "Mäkelänrinteen uimahalli") on Helsingin Vallilassa sijaitseva uimahalli (käyttää itsestään nimitystä uintikeskus), joka avattiin yleisölle 10. toukokuuta 1999 ja remontoitiin vuonna 2016. Marjatta Hara-Pietilän suunnittelemassa uintikeskuksessa on kymmenratainen 50 metrin allas; se on Suomen suurin ja ensimmäinen kansainvälisten arvokisojen vaatimukset täyttävä uimahalli. Lisäksi uintikeskuksessa on hyppytorni, monitoimiallas poreineen ja hierovine suihkuineen, opetusallas ja lasten kahluuallas. Arkikäytössä altaaseen mahtuu kerrallaan 600 uimaria. Katsomossa on 4 030 istumapaikkaa. Keskuksessa on uimahallin lisäksi palloiluhalli, kuntosali, solarium, aerobic-sali ja kahvila.
Mäkelänrinteen uimahalli on tullut tutuksi useasta suomalaisesta televisio- ja elokuvasarjasta, kuten elokuvasta "Suden vuosi".
Mäkelänrinteen Uintikeskus Oy:n pääomistaja on Helsingin kaupunki (66,7 %) ja muina osakkaina Uimaliiton Tuki ry ja Urheiluopistosäätiö. Mäkelänrinteen Uintikeskus Oy kuuluu kolmesta yhtiöstä koostuvaan UH & FIX -toimintaan; kaksi muuta yhtiötä ovat Urheiluhallit Oy ja Vuosaaren Urheilutalo Oy.
Bhaskar Roy Chowdhury
Bhaskar Roy Chowdhury (11. helmikuuta 1930 – 4. elokuuta 2003) oli intialainen tanssija, koreografi ja näyttelijä. Hän syntyi kuvataiteilijan poikana Madrasissa.
Chowdhury muutti 1950-luvulla New Yorkiin, jossa hän perusti oman tanssiryhmänsä. Näyttelijänä hän esiintyi muun muassa David E. Durstonin elokuvassa "I Drink Your Blood" (1970).
Vammauduttuaan harjoituksessa lavalla 25. lokakuuta 1977 Chowdhury päätyi pyörätuoliin. Siitä pitäen hän keskittyi uraansa taidemaalarina. Hän kuoli New Yorkissa ollessaan 73-vuotias.
Cass Fox
Cassandra "Cass" Fox (s. 14. marraskuuta 1982) on brittiläinen laulaja. Hän tuli alun alkaen tunnetuksi Rui Da Silvan househitistä "Touch Me" (2000).
Foxin ensimmäinen sooloalbumi oli vuonna 2005 Island Records -levymerkillä julkaistu "Come Here".
Kotiopettajattaren romaani
Kotiopettajattaren romaani () on englantilaisen Charlotte Brontën kirjoittama romaani vuodelta 1847. Alun perin se julkaistiin Currer Bellin salanimellä. "Kotiopettajattaren romaanista" tuli heti ensijulkaisunsa jälkeen sekä myynti- että arvostelumenestys. Nykyään se on yksi tunnetuimmista englantilaisista romaaneista ja kuuluu maan kirjallisuuden klassikoihin. "Kotiopettajattaren romaani" kertoo nuoresta kotiopettajasta Jane Eyresta, joka rakastuu oppilaansa ottoisään herra Rochesteriin. "Kotiopettajattaren romaanin" pohjalta on tehty muun muassa useita elokuvia ja televisiosarjoja.
Gabriel Loubier
Gabriel Loubier (s. 27. syyskuuta 1932) on kanadalainen poliitikko. Hän toimi québeciläisen Union Nationale -puolueen johdossa vuosina 1971–1974.
Loubier istui Québecin kansankokouksen jäsenenä vuosina 1962–1973; vuodesta 1971 hän oli sen oppositiojohtajana.
Woodstock Racing
Woodstock Racing on F1 Powerboat Racing -joukkue, jonka kotipaikka on Italia ja jonka tiimipäällikkö on Michael Jenkins. Woodstock Racing toimii myös muissa kilpavenesarjoissa. Lähde:
Joukkueen paras sijoitus on kolmas tila 1998 ja 2002 maailmanmestaruuskilpailuissa. Viidennelle sijalle joukkue on sijoittunut 1995, 1996, 1999, 2000, kuudennelle sijalle 2001, kahdeksannelle sijalle 2004, yhdeksännelle sijalle 2005 ja kolmanneksitoista 2006.
Joukkueen sponsoreina toimivat Red Devil, Mad Croc, UPO, Usag, Viking Line, Castrol, Exide, Bella-Veneet, Mercury (Brunswick Finland), Favari Trasmissioni, Sapin, Tecnitrail, Luhta, Sebaco, Sparco, Vuarnet, Honkatalot ja Mammuttihirsi
Beryl Bainbridge
Dame Beryl Margaret Bainbridge DBE (21. marraskuuta 1932 Liverpool, Iso-Britannia – 2. heinäkuuta 2010) oli brittiläinen kirjailija.
Useita romaaneja julkaissut kirjailija sai James Tait Blackin muistopalkinnon vuonna 1998. Hän oli viidesti ehdolla Booker-palkinnon saajaksi.
Bainbridge yritti vuonna 1958 itsemurhaa. Hän kuoli syöpään heinäkuussa 2010.
Lähteet ovat epävarmoja siitä milloin Beryl Bainbridge syntyi. Hän itse oli sitä mieltä, että oli syntynyt joko vuonna 1932 tai 1934 ja dokumentteihin hänen syntymävuodeksi oli kirjattu vuosi 1933.
Alkonost (yhtye)
Alkonost on venäläinen folk metal -yhtye, joka on perustettu vuonna 1995 Naberežnyje Tšelnyssä. Yhtye on parhaiten tunnettu kotimaassaan Venäjällä, mutta se on saavuttanut jonkinlaista suosiota myös Itä- ja Pohjois-Euroopassa. Alkonostin sanoitukset perustuvat muun muassa Venäjän pakanamytologioihin ja viikinkien tarinoihin. Musiikkityylissä löytyy vaikutteita power metallista, death metallista ja sinfonisesta metallista.
Estadio Municipal de Riazor
Estadio Municipal de Riazor, lyhyemmin Riazor on jalkapallostadion A Coruñassa Espanjassa. Se toimii jalkapalloseura Deportivo de La Coruñan kotistadionina. Stadionin kapasiteetti on 34 600. Ensimmäinen ottelu pelattiin Deportivon ja Valencian välillä, ottelu päättyi Valencian 3–2-voittoon.
Stadionilla pelattiin myös vuoden 1982 maailmanmestaruuskilpailuiden otteluita.
Riazorilla pelattiin vuoden 1982 maailmanmestaruuskilpailuiden alkulohkon yksi otteluita. Italian, Kamerunin, Perun ja Puolan välillä.
Koskenkorvan rautatieasema
Koskenkorvan rautatieasema () on rautatieasema Suomen rataverkkoon kuuluvalla rataosalla . Thure Hellströmin suunnittelema jugendtyylinen asema sijaitsee Ilmajoen Koskenkorvalla. Aseman ratapihalta on rakennettu pistoraiteet viereiselle sorakuopalle, viinatehtaalle ja jo puretulle Koskenkorvan sahalle.
Asemarakennuksen omistaa nykyisin Matti Järviharju.
Suupohjan rata rakennettiin kylän läpi 1910–12. Asema nimettiin Koskenkorvaksi, koska se rakennettiin samannimisen tilan maille. Tämä vaikutti siihen, että koko kylän nimeksi vakiintui Koskenkorva.
Suupohjan rataa rakennettaessa tarvittiin paljon soraa, jota savisella Pohjanmaalla ei tahtonut löytyä kuin Koskenkorvan seudulta. Koskenkorvan aseman viereiseen hiekkaharjuun perustettiin sorakuoppa, jonne rakennettiin lastausraide. Aluksi soravaunut kuormattiin käsivoimin. Vuonna 1912 Tie- ja vesirakennusten Ylihallitus hankki soran lastaukseen Suomen ensimmäisen kaivinkoneen Bucyrus-yhtiöltä Wisconsinin osavaltion Milwaukeesta. Sittemmin Caterpillarin omistukseen siirtynyt amerikkalaistehdas toimitti höyrykäyttöisen kaivinkoneen Hangon satamaan ja luovutti sen kokoonpantuna. Mukana seurasi yhdysvaltalainen monttööri, joka ohjasi kokoonpanon sekä käyttöönoton. Esittelynäytös pidettiin Karjaalla. Koskenkorvan kokematon työporukka sai kuitenkin koneen kumoon melkein heti, kun se saapui työmaalle. Vauriot jäivät vähäisiksi, mutta nostoon meni lähes kolme viikkoa. Samanlaisia Bucyrus C70 -koneita kerrottiin käytetyn samoihin aikoihin Panaman kanavan kaivamisessa.
Näin kuvailtiin työ- ja asumisoloja Koskenkorvan asemalla rautatievirkamiesten kalenterissa vuonna 1930:
Slide Hampton
Locksley Wellington "Slide" Hampton (s. 21. huhtikuuta 1932) on yhdysvaltalainen jazzpasunisti, -säveltäjä ja -sovittaja. Hän on voittanut Grammy-palkinnon.
Hampton kasvoi suuressa, musikaalisessa perheessä yhtenä kahdestatoista sisaruksesta. Hän on uransa aikana työskennellyt useiden maailman tunnetuimpiin lukeutuvien jazzvaikuttajien kanssa; heitä ovat muiden muassa Max Roach, Art Blakey, Buddy Johnson, Lionel Hampton, Freddie Hubbard ja Woody Herman.
God Is an Astronaut
God Is an Astronaut on irlantilainen, vuonna 2002 perustettu kolmihenkinen instrumentaalinen post-rockyhtye.
Vuoteen 2010 mennessä yhtye on julkaissut viisi albumia.
Yhtye julkaisi debyyttialbuminsa "The End of the Beginning" vuonna 2002 ja albumin kaksi musiikkivideota saivat näkyvyyttä MTV:llä. Myös toinen albumi "All is Violent, All is Bright" sai hyvin näkyvyyttä. Yhtye julkaisi kolmannen albuminsa "Far from Refuge" vuonna 2007.
Neljäs albumi kantaa yhtyeen nimeä. Viides albumi "Age of the Fifth Sun" ilmestyi 17. toukokuuta 2010.
Yhtye kiersi myös Suomessa syksyllä 2009.
Yhtyeen musiikkivideo "Reverse World" on kuvattu Kouvolassa. Videon on ohjannut Kari Salonen.
Ylistaron kirkko
Ylistaron kirkko Ylistarossa Seinäjoella rakennettiin vuosina 1847–1852. Se on todennäköisesti seurakunnan kolmas kirkkorakennus. Ensimmäinen kirkko mainitaan rakennetun jo vuonna 1658 ja toinen vajaa sata vuotta myöhemmin, 1748. Nämä kirkot olivat puurakenteisia. Nykyisen kirkon suunnitteli valtionarkkitehti Ernst Lohrmann uusgoottilaiseen tyyliin. Kirkon rakennustöitä valvoi tunnettu kirkonrakentaja Jaakko Kuorikoski.
Ylistaron kirkko on Suomen kolmanneksi suurin kirkko. Sen pääristi kohoaa 52 metrin korkeuteen. Kirkkosalin pituus ovelta alttaritaululle on noin 50 m ja korkeus 16 m. Kirkkosaliin mahtuu noin 2 500 henkeä. Kirkkosalin sivustoilla on puurakenteiset kaksikerroksiset lehterit.
Alttaritaulu "Kirkastusvuorella" on vuodelta 1888 ja sen on maalannut Adolf von Becker.
Urut on valmistanut Kangasalan urkutehdas kirkon satavuotisjuhlaan vuonna 1952. 4-sormioisissa Uruissa on 55+1 äänikertaa.
Kellotornissa on kaksi kelloa vuosilta 1722 ja 1804.
Valtatyhjiö
Valtatyhjiö on geopoliittinen käsite, jolla on kuvattu tilannetta, jossa jollain alueella ei ole yleisesti tunnustettua keskusvaltaa. Myöhemmin käsite on kuvannut sotilaallisena tyhjiönä tilannetta, jossa alueella ei ole riittävää sotilaallista voimaa ympäröivän sotavoiman poissa pitämiseksi.
Valtakunnankomissaari
Valtakunnankomissaari () oli Natsi-Saksan valtakunnan asettama käskynhaltija, joka johti Saksan siviilihallintoa toisen maailmansodan aikana valloitetuilla alueilla.
M/S Moby Zaza
M/S Moby Zaza on Moby Linesin omistama matkustaja-autolautta, jonka on rakentanut vuonna 1982 Bremerhavenissa Schichau Unterweser. Se tunnettiin alun perin Olau Linen käytössä olevana M/S "Olau Britanniana". Sittemmin laiva liikennäi Color Line -yhtiön omistuksessa nimellä M/S "Christian IV" reitillä Larvik–Hirtshals. Elokuussa 2008 laiva siirtyi Stella Linen liikenteeseen Helsingin ja Pietarin välille. Stella Lines lopetti liikennöinnin reitillä vuonna 2008. Vuosina 2012–2015 sen omisti C-bed, ja se liikennöi nimellä M/S "Wind Perfection".
Laivan sisaralus on alun perin M/S "Olau Hollandia" -nimellä valmistunut M/S "Almariya".
M/S "Olau Hollandian" (nyk. M/S "Almariya") nuorempi sisaralus M/S "Olau Britannia" toimitettiin omistajalleen 5. toukokuuta 1982. Aluksen kastoi kaksi päivää myöhemmin Sheernessissä Englannin prinsessa Margaret, ja alus aloitti liikennöinnin reitillä Sheerness–Vlissingen. Elokuussa 1984 laiva törmäsi Englannin kanaalissa rahtilaiva M/S "Mont Louisiin". 1980-luvun lopulla Olau Line tilasi kaksi suurempaa alusta korvaamaan "Olau Hollandia"- ja "Olau Britannia" -alukset (korvaajat saivat harhaanjohtavasti nimet M/S "Olau Hollandia" ja M/S "Olau Britannia"). Valmisteltaessa seuraavan "Olau Britannian" toimitusta ensimmäinen "Olau Britannia" myytiin 4. lokakuuta 1989 Nordström & Thulin -varustamolle Ruotsiiin. Toimituksen oli määrä tapahtua vuonna 1990. Nordström & Thulin kuitenkin myi aluksen 11. lokakuuta 1989 Fred. Olsen Linesin varustamolle.
Alus toimitettiin uusille omistajilleen toukokuussa 1990 ja nimettiin uudelleen M/S "Bayardiksi". Blohm & Vosslin telakalla Hampurissa suoritetun kunnostuksen jälkeen "Bayard" aloitti liikennöinnin reitillä Kristiansand–Hirtshals kesäkuussa 1990. Talvikaudeksi alus siirrettiin reitille Oslo–Hirtshals. Joulukuussa 1990 Fred. Olsen myi Skandinavian merenkulkutoimintansa Color Line -varustamolle, ja "Bayard" sai tammikuussa 1991 uuden nimen M/S "Christian IV". Alus liikennöi Oslo–Hirtshals-reitillä huhtikuuhun 1994, jolloin se siirtyi takaisin Kristiansand–Hirtshals-reitille. Maaliskuussa 1995 alus siirrettiin väliaikaisesti reitille Moss–Kiel. Alus korjattiin jälleen vuonna 1999 Fredericia Værftin telakalla Tanskassa, jolloin siihen rakennettiin lisää ravintoloita ja paremmat konferenssitilat. Alus kunnostettiin uudelleen vuonna 2005, tällä kertaa Remontowan telakalla Gdańskissa, Puolassa.
Alus aloitti liikennöinnin kesällä 2008 Stella Company Groupin omistuksessa reitillä Helsinki–Pietari nimellä M/S "Julia". Alus oli rekisteröity Suomeen.
Sittemmin alus siirrettiin Corkin satamaan Irlantiin. Se oli Fastnet Linen liikenteessä välillä Cork–Swansea vuoteen 2012, jolloin sen osti C-bed, joka nimesi sen uudelleen M/S "Wind Perfectioniksi".
Vuodesta 2015 lähtien alus on ollut Moby Linesin omistuksessa ja rekisteröitynä Italiaan nimellä M/S "Moby Zaza".
Alfred Frauenfeld
Alfred Eduard Frauenfeld (18. toukokuuta 1898 Wien – 10. toukokuuta 1977 Hampuri) oli Ukrainan valtakunnankomissariaatin Krimin päähallintopiirin kenraalikomissaari.
Heinrich Schöne
Heinrich Schöne (25. marraskuuta 1889 Berliini – 4. huhtikuuta 1945 Königsberg) oli Ukrainan valtakunnankomissariaatin Volynia-Padolian päähallintopiirin kenraalikomissaari.
Estadio José Zorrilla
Estadio José Zorrilla on jalkapallostadion Valladolidissa Espanjassa. Se toimii Real Valladolidin kotikenttänä. Stadionin kapasiteetti on 26 500 ja se on nimetty espanjalaisen kirjailija José Zorrillan mukaan. Stadionin ensimmäisessä ottelussa Real Valladolid voitti Athletic Bilbaon 1–0.
Stadionilla pelattiin vuoden 1982 maailmanmestaruuskilpailuiden lohkon neljä otteluita Kuwaitin, Ranskan ja Tšekkoslovakian välillä.
Rautsalo
Rautsalo on Heinolan kaupunginosa keskustasta noin neljä kilometriä kaakkoon. Kymijoen rannalla, Maitiaislahden suulla sijaitsevassa Rautsalossa sijaitsee Stora-Enson Heinolan Flutingtehdas ja kolme kerrostaloa. Maantieyhteyden lisäksi Rautsaloon on pistoraideyhteys Lahti–Heinola-radalta. Rata kulkee siltaa pitkin Maitiaislahden ylitse, josta on myös kevyen liikenteen yhteys läheisiin Sahanniemen ja Tommolan kaupunginosiin.
Seppo Polameri
Seppo Juhani Polameri (1. syyskuuta 1936 Helsinki – 17. tammikuuta 2017 Espoo) oli suomalainen kuvittaja, art director ja taidegraafikko.
Polameri kuvitti yli 70 kirjaa, suunnitteli kirjojen kansia ja ulkoasuja, toimi aikakauslehtien, muun muassa Metsästys ja kalastus -lehden, taittajana ja art directorina mainostoimistossa. Hän maalasi 2008 peruskorjausten jälkeen avatun Luonnontieteellisen museon näyttelyiden taustamaalaukset. Vapaaksi taiteilijaksi hän ryhtyi 1979. Hänet tunnetaan erityisesti metsästys- ja kalastusaiheisista töistä. Hän kuvitti mm. Veikko Huovisen vuonna 1984 ilmestyneen romaanin "Puukansan tarina" sekä Jorma Ollikaisen vuonna 1985 ilmestyneen romaanin "Pieninkä".
Juhani Jänne
Erkki Juhani Jänne (16. lokakuuta 1941 Kotka – 16. toukokuuta 2008 Kuopio) oli Kuopion yliopiston professori.
Kun bioteknologian opetus alkoi Kuopion yliopistossa syksyllä 1987, alan ensimmäiseen professorin virkaan kutsuttiin Juhani Jänne, joka toimi tuolloin Helsingin yliopiston vt. biokemian professorina. Hän toi ryhmineen Kuopioon huipputason geeniosaamista. Jänne toimi yliopistossa A. I. Virtanen -instituutin bioteknologian ja molekulaarisen lääketieteen laitoksen johtajana, jonka perustamisessa ja kehittämisessä hänellä oli myös merkittävä osa. Instituutin tutkimuskohteena olivat siirtogeeniset eläimet ja eläinbiotekniikka.
Jänne yhdistetään usein 1993 syntyneeseen Huomen-vasikkaan, joka kuului muuntogeenisten tuotantoeläinten tutkimusohjelmaan.
Jänteen veli on professori Olli Jänne.
Terttu Pajunen-Kivikäs
Terttu Pajunen-Kivikäs (27. marraskuuta 1898 Helsinki – 11. lokakuuta 1986) oli Jyväskylässä asunut suomalainen näyttelijä, lausuja, puheopettaja ja kirjailija. Hän kirjoitti myös nimimerkeillä "Terttu Pajunen" ja "Paprika". Hän oli käynyt Suomen Kansallisteatterin oppilaskoulun ja toiminut näyttelijän uran lisäksi myös ohjaajana, teatterinjohtajana ja oman lapsiteatterin vetäjänä.
Pajunen-Kivikäs kirjoitti useita nuorisoromaaneja, joista tunnetuimpia on tytöille suunnattu "Tätien Anna-Mari" vuodelta 1946.
Raimo Ylinen
Raimo Antero Ylinen (s. 11. marraskuuta 1952 Kemi) on suomalainen Kuopiossa asuva toimituspäällikkö ja eräkirjailija.
Ylisen vanhemmat olivat koneteknikko Veikko Johannes Ylinen ja Salli Maria Heikura. Hän pääsi ylioppilaaksi Kuopion Lyseosta 1971 ja suoritti humanististen tieteiden kandidaatin tutkinnon Oulun yliopistossa 1974.
Eliel Wartiainen
Eliel Johannes Wartiainen (19. helmikuuta 1875 Kurkijoki – 5. lokakuuta 1973 Helsinki) oli suomalainen voimistelunopettaja, eräkirjailija ja Karjalan kulttuurin puolestapuhuja. Hän käytti myös nimimerkkiä "Sissonpoika".
Eliel Wartiaisen vanhemmat olivat agronomi, virkatalontarkastaja August Wartiainen (1849–1893) ja Amanda Lampén (1850–1933). Elielin lapuudessa perhe muutti usein isän työpaikkojen perässä. Kurkijoen lisäksi perhe asui Jyväskylässä, Pieksämäellä, Helsingissä sekä Mustialassa.
Oppikoulun Eliel Wartiainn kävi Helsingissä. Hän pääsi ylioppilaaksi 1895 Helsingin suomalaisesta normaalilyseosta ja suoritti voimistelunopettajatutkinnon Helsingin yliopistossa vuonna 1898.
Valmistumisensa jälkeen Eliel Wartiainen toimi vuosina 1898–1900 voimistelunopettajana Kuopion lyseossa. Vuonna 1900 hän siirtyi voimistelun ja terveysopin lehtoriksi Sortavalan lyseoon, mitä tehtävää hän hoiti aina vuoteen 1940. Vuosina 1912–1932 hän toimi lyseossa myös matematiikan tuntiopettajana. Talvisodan jälkeen Wartiainen toimi Helsingin suomalaisen normaalilyseon voimistelun nuorempana lehtorina vuosina 1940–1945.
Pian Sortavalaan muutettuaan Wartiainen liittyi Sortavalan Vapaapalokuntaan ja toimi sen päällikkönä vuosina 1901–1905. Hän oli myös mukana Kagaalin toiminnassa, joka pyrki vastustamaan venäläistämistoimia. Sisällisodan syttyessä Eliel Wartiainen liittyi Sortavalan suojeluskuntaan ja toimi sodan aikana Karjalan armeijan Sortavalan esikunnan päällikkönä vuonna 1918. Sortavalan suojeluskunnan päällikkönä hän oli vuosina 1918–1921.
Sortavalassa Wartiaisella oli kunnallisia luottamustoimia ja hän oli vuosina 1929–1930 kaupunginvaltuuston jäsen. Talvisodan aikana hän toimi Sortavalan I alueen aluepäällikkönä.
Eliel Wartiainen oli innokas laulumies. Jo opiskeluaikanaan hän oli aktiivisesti mukana Ylioppilaskunnan laulajien ja Muntra Musikanter -kuoron toiminnassa. Sortavalaan muutettuaan hän kuului sekä mieskuoroon että sekakuoroon. Hän oli merkittävä vaikuttaja Sortavalan Laulujuhlien järjestelyissä, kuuluen juhlien päätoimikuntaan ja toimien työvaliokunnan sihteerinä. Wartiaisen aikana Sortavalassa järjestettiin laulujuhlat vuosina 1906, 1926 ja 1935.
Wartiainen tuli Karjalassa kuulisaksi erämiehenä ja erityisesti karhunkaatajana. Elämänsä aikana hän kaatoi kaikkiaan 15 aikuista karhua eräretkillään Laatokan ja Vienan Karjalassa sekä Aunuksessa. Eräretkillään ja Sortavalan laulujuhlilla hän tutustui myös Karjalan kulttuuriin, erityisesti runonlaulantaan ja loitsuihin. Hänestä tuli ahkera Karjalan kulttuurin puolestapuhuja ja kirjoitti useita Karjaan liittyviä teoksia. Wartiainen kuului myös Raja-Karjalan säätiön ja Kalevalaseuran perustajiin. Eliel Wartiaista onkin luonnehdittu sekä Karjalan Liitossa että Kalevalaseurassa "viimeiseki suureksi kareliaaniksi".
Eliel Wartiainen meni vuonna 1905 naimisiin Karin Lindbergin (1887–1920) kanssa. Pariskunnalle syntyi kolme lasta: Veijo (1908), Eila (1910) ja ilmari (1913). Karinin kuoleman jälkeen Elien Wartiainen meni vuonna 1921 naimisiin Katri Moliisin (1893–1948) kanssa. Jäätyään jälleen leskeksi hän meni kolmannen kerran naimisiin vuonna 1953 Kerttu Olsosen (1896–1982) kanssa.
Lachesis
Lachesis voi tarkoittaa seuraavia asioita:
Rob Kidd
Rob Kidd on kollektiivinen salanimi, jonka nimissä on kirjoitettu useita "Pirates of the Caribbean" -elokuvien maailmaan pohjautuvia lapsille ja nuorille suunnattuja merirosvoseikkailuja. Ensimmäisessä 13-osaisessa sarjassa päähenkilönä on teini-ikäinen Jack Sparrow. Sittemmin samalla kirjailijanimellä on kirjoittanut Tui T. Sutherland, jonka sarja "Legends of the Brethren Court" kuvaa hieman vanhempaa Jack Sparrow’ta niihin aikoihin, kun hänestä tuli "Mustan helmen" kapteeni.
Vuosikello
Vuosikello on vuoden kuluessa tapahtuvien toimintojen aikataulu, joka voidaan esittää sanallisesti tai graafisena kuvauksena. Vuosikellojärjestelmää käytetään yritysten ja julkisten yhteisöjen hallinnossa ja hyvin paljon myös koulumaailmassa. Sen avulla nähdään pitemmän aikajakson tapahtumat kokonaisuutena, ja sitä voidaan vuoden aikana jatkuvasti tarkentaa.
The Fool Circle
The Fool Circle on Nazareth-yhtyeen albumi vuodelta 1981. Se nauhoitettiin George Martinin omistamalla AIR-studiolla Karibian Montserrat-saarella ja tuottajana toimi edellisen levyn tapaan Jeff "Skunk" Baxter. Yhtyeen jäsenten mukaan monet sen hetken maailmanpoliittiset tilanteet vaikuttivat albumin lyriikoihin. Musiikillisesti albumi edustaa edellisen albumin tyylistä kaupallisempaa suuntausta. "Cocaine" on nauhoitettu livenä 25. toukokuuta 1980 Michiganissa. 
sekä:
Savonlinnasali
Savonlinnasali on vuonna 2002 valmistunut kokous- ja konserttitalo Savonlinnan keskustassa. Savonlinnasali Oy:n osakkaita ovat Savonlinnan kaupunki ja Savonlinnan oopperajuhlat. Savonlinnasalissa järjestetään hyvin monenlaisia yleisötapahtumia sekä yritys- ja yksityistilaisuuksia. Tapahtumatalo toimii aktiivisesti yhteistyössä myös Savonlinnan Oopperajuhlien kanssa.
Savonlinnasali sijaitsee Savonlinnan keskustassa, Kasinosaarella. Yhdessä viereisten Sulosaaren ja Verkkosaaren kanssa tämä kolmen saaren ryhmä tunnetaan Onnellisten saarina. Hopealahden yli Kauppatorilta Kasinosaarelle johtaa kävelysilta. Savonlinnasalilta on matkaa junaseisakkeelle 250 m, linja-autoasemalle 1 km ja lentokentälle 13 km.
Savonlinna tunnetaan perinteikkäänä kylpyläkaupunkina. Olavin Kylpylaitos goottilaistyylisine torneineen ja Kasino ulkoterasseineen valmistuivat kaupungin keskellä sijaitsevalle Kasinosaarelle vuonna 1896. Kasinoa laajennettiin vuonna 1898, jolloin sen rinnalle nousi 500-paikkainen juhlasali. Tulipalo kuitenkin tuhosi juhlasalin täysin vuonna 1928. Palolta säästynyt Kasino jatkoi toimintaansa kylpylävieraiden ja paikkakuntalaisten kohtaamispaikkana. Keväällä 2001 tehtiin päätös uuden salin rakentamisesta ja Savonlinnasali avattiin yleisölle heinäkuussa 2002. Wanha Kasino korjattiin perusteellisesti, ja se palvelee nykyisin tilausravintolana ja lämpiötilana konserttien yhteydessä.
Savonlinnasalin pääsali on 800-paikkainen konsertti- ja kokoustila. Lisäksi palvelevia tiloja ovat Onnellisten Ateljee, taiteilijalämpiönäkin toimiva Kabinetti Diiva, VIP-tila Kabinetti Aino sekä lämpiöravintola Wanha Kasino. Vuonna 1896 toimintansa aloittanut Wanha Kasino on Johan Jacob Ahrenbergin suunnittelema.
Savonlinnasalin on suunnitellut Arkkitehtuuritoimisto Riitta ja Kari Ojala ja kiitellyn akustiikan suunnittelusta vastasi Insinööritoimisto Heikki Helimäki Oy.
Pääsali on rakennettu kenkälaatikkomuotoon (40 m x 20 m x 14 m). Ensimmäiset 10 penkkiriviä (alapermanto) ovat siirreltävissä ja orkesterinostimen ansiosta orkesteri tai muut musiikkiryhmät voivat esiintyä kolmessa eri tasossa (orkesterimontussa, lattia- tai lavatasolla). Salin jälkikaiunta-aika on 1,8 sekuntia. Puhetilaisuuksissa jälkikaiunta-aika supistetaan 1,2 sekuntiin akustisten verhojen avulla, jotka sijaitsevat seinien yläosassa. Akustiset “pilvet” esiintymislavan yläpuolella heijastavat äänet takaisin esiintyjille. Pääsalista löytyy myös moderni kokous- sekä konserttitekniikka.
Saimaa Summit on yritys- ja yhteiskuntaelämän keskeisiin kysymyksiin suuntautuva foorumi. Sen järjestäjänä toimii Savonlinnasali Oy osakkaineen ja yhteistyökumppaneineen. Ensimmäiset foorumit järjestettiin heinäkuussa 2009, jolloin teemoja oli kolme: Media & Yhteiskunta, Ympäristö & Teknologia sekä Elämys & Talous. Heinäkuussa 2010 järjestetään kaksi foorumia, jotka ovat: Venäjä nyt- yritysseminaari sekä Taloutemme tulevaisuus. Saimaa Summit foorumit järjestetään kokous -ja konserttitalo Savonlinnasalissa.
Kuumala
Kuumala on kylä Länsi-Halikossa Hajalan taajamassa. Se sijaitsee aivan rantaradan tuntumassa, ja muodostuu nykyään Kuumalan maatilasta sekä muutamasta omakotitalosta. Kylä sijaitsee metsäisen mäen itärinteellä, ja kyläalueen maasto laskee tasaisena itään Lokkilanjoen laaksoon.
Kuumala edustaa Halikon vanhinta pysyvää asutuskantaa. Kylä on asutettu viimeistään 1200-luvun aikana, joskin kirjalliset lähteet kylästä alkavat vasta 1500-luvulla. Kuninkaantie on toiminut alusta alkaen kylän pohjoisrajana, ja sen varrelle on kehittynyt ajan saatossa asutusta. Kylän myöhäisempi asutus on syntynyt Hajalan osuuskaupan vastaisen Kuumalantien varrelle.
Kuumalan itäosissa on ollut paljon lähteitä, jotka synnyttivät ennen Lokkilanjokeen laskevan puron. Purossa on ollut kaksi myllyä, mutta nykyään puro ja myllyt ovat hävinneet ja alue on kynnetty miltei Lokkilanjokeen saakka.
Carl-Benz-Stadion
Carl-Benz-Stadion on stadioni Mannheimissa Saksassa, joka on valmistunut vuonna 1994. Stadionia käytetään pääasiallisesti jalkapallo-otteluiden pelaamiseen ja se on SV Waldhof Mannheimin kotikenttä. Stadionin katsojakapasiteetti on 26 022 katsojaa.
Bundesliigajoukkue 1899 Hoffenheim pelaa stadionilla kotiottelunsa tammikuuhun 2009 saakka, jolloin seuran oman uuden stadionin on määrä valmistua.
Rhein-Neckar-Arena
Rhein-Neckar-Arena on stadion lähellä Sinsheimia Baden-Württembergissä. Stadion avattiin 24. tammikuuta 2009. Stadionia tullaan pääasiallisesti käyttämään jalkapallo-otteluiden pelaamiseen, ja se on TSG 1899 Hoffenheimin kotikenttä. Stadionin katsojakapasiteetti on 30 164 katsojaa.
Andy Priaulx
Andy Priaulx (s. 8. elokuuta 1974 Guernsey) on brittiläinen autourheilija. Hän on European Touring Car Championshipin mestari ja World Touring Car Championshipin kolminkertainen mestari. Uransa alkuvaiheilla Priaulx kilpaili yksipaikkaisissa, mutta suurta menestystä hän on saavuttanut vakioautosarjoissa.
Priaulx oli kaudella 2005 Formula 1 -talli Williamsin testikuljettaja.
Priaulx aloitti uransa kahdeksanvanhana kartingissa. Pikaisen kilpavenekokeilun jälkeen hän alkoi teini-ikäisenä kilpailla mäennousukilpailuissa. Hän voitti mäennousussa Britannian mestaruuden vuonna 1995.
Tämän jälkeen Briaulx siirtyi rata-autoiluun. Hän ajoi Britannian Formula 3:ssa ja Britannian Formula Renault'ssa ja siirtyi niiden jälkeen Renault Spider -sarjaan, jossa hän voitti vuonna 1999 mestaruuden. Hänen uransa otti kuitenkin takapakkia, ja Priaulx palasi F3:een vuosiksi 2000–2001. Hän menestyi F3:ssa jonkin verran, mutta oltuaan kauden 2001 loppupisteissä kuudes, vaikka saavuttikin kaksi voittoa, hän ei kyennyt etenemään yksipaikkaisten sarjoissa eteenpäin.
Priaulx siirtyi kaudeksi 2001 Britannian vakioautosarjaan, British Touring Car Championshipiin eli BTCC:hen. Kaudella 2001 hän osallistui vain kahteen kilpailuun, mutta lähti molempiin paalupaikalta ja ajoi toisessa palkintosijalle. Kaudella 2002 hän ajoi BTCC:ssä Hondalla. Tuloksena oli yksi voitto, neljä paalupaikkaa ja viides sija loppupisteissä.
BTCC:stä Priaulx siirtyi kaudeksi 2003 European Touring Car Championshipiin eli ETCC:hen. Hän ylsi RBM Team -tallin BMW:llä kolmeen voittoon ja sijoittui kolmanneksi loppupisteissä. Kaudella 2004 Priaulx jatkoi samassa tallissa. Tällä kertaa hän voitti kauden 20 kilpailusta viisi ja ajoi sarjan mestariksi.
Priaulx on ajanut vuodesta 2005 lähtien World Touring Car Championship -sarjassa eli WTCC:ssä. Priaulx jatkoi kaudella 2005 siitä, mihin edellisellä kaudella ETCC:ssä jäi: hän voitti mestaruuden, vaikka voitti vain yhden kilpailun. Menestys sai jatkoa vielä 2006 ja 2007, sillä hän vei mestaruuden myös silloin.
Paimoinen
Paimoinen on kylä Halikon länsiosissa Hajalan taajamassa. Kylä sijaitsee Kuumalan eteläpuolella metsäisen mäen etelärinteellä. Paimoisen kyläalueen länsiosa on korkeaa mäkeä, joka laskee tasaisesti peltomaisemassa koilliseen Lokkilanjoen laaksoon.
Paimoinen lienee perustettu jo varhaiskeskiajalla, sillä se on kuulunut ns. suomalaisen vero-oikeuden piiriin. Kylän rakenne on edelleen varsin yhtenäinen mäen etelälaidalla ja kylän pellot sijaitsevat mäen ja Lokkilanjoen välisellä alueella. Paimoisen kantatila ja sen entiset torpat ovat varsin alkuperäisessä asussaan. Entinen Hajalan puhelinkeskus sijaitsi Paimoisessa.
Dada Kondke
Dada Kondke (oik. Krishna Kondke, 8. elokuuta 1932 – 14. maaliskuuta 1998) oli intialainen näyttelijä ja elokuvaohjaaja. Hän oli marathielokuvan näkyvimpiä hahmoja.
Ura jäi kesken Kondken kuollessa sydänkohtaukseen 65-vuotiaana.
Juha Partanen
Juha Pekka ”Partsu” Partanen (s. 6. marraskuuta 1956 Helsinki) on suomalainen media-alan moniottelija. Hän on toiminut toimittajana MTV3:n uutisissa, päällikkötehtävissä Uudessa Suomessa ja Iltalehdessä sekä Ylioppilaslehden, Moottorin ja Pääkaupunkiseudun Talousuutisten päätoimittajana. Vuosituhannen alussa Partanen pyöritti omaa asiakaslehtiyritystään Mediakasvo Oy:tä, joka toimii kirjojen ja lehtien kustantajana. Sen jälkeen hän toimi autovaraosabisneksessä toimivan Atoy Oy:n markkinointijohtajana. Nykyisin Partanen työskentelee yrittäjänä.
Juha Partanen on myös kirjoittanut muistelmateoksen "Cyrano ja hullu koira" nuoruudenystävästään muusikko-radiotoimittaja Gösta Sundqvistista. Hän on soittanut bassokitaraa Göstan yhtyeissä, ei kuitenkaan enää Leevi and the Leavingsissa. Sen sijaan kaikkien aikojen ensimmäinen yhtyeestä kertova juttu Iltalehteen 1978 on hänen kirjoittamansa, samoin ensimmäisiin singleihin ja ensimmäiselle albumille "Suuteleminen kielletty" hän kuvasi kansikuvia.
Partanen on asunut suurimman osan elämästään Espoon Haukilahdessa. Hän on valmistunut valtiotieteen kandidaatiksi vuonna 2005 Helsingin yliopistosta. Partanen on naimisissa, lapsia nyt jo aikuisikäiset poika ja tytär.
Bud Daley
Leavitt Leo "Bud" Daley (s. 7. lokakuuta 1932) on yhdysvaltalainen baseballpelaaja. Hän oli Major League -tason syöttäjänä vuosina 1955–1964.
Kaliforniassa syntyneen Daleyn ammattilaisseuroina olivat Cleveland Indians, Kansas City Athletics ja New York Yankees. Hän pelasi tähdistöotteluissa vuosina 1959 ja 1960.
Tam Dalyell
Sir Thomas ”Tam” Dalyell, the Binnsin 11. baronetti (9. elokuuta 1932 – 26. tammikuuta 2017) oli brittiläinen Labour-puolueen poliitikko. Hän varttui Skotlannissa ja hankki opettajan koulutuksen.
Dalyell istui parlamentin jäsenenä vuosina 1962–2005 ja toimi Edinburghin yliopiston rehtorina vuosina 2003–2006.
Dalyell kirjoitti aktiivisesti lehtiin, muun muassa kolumneja "New Scientistiin" 1960-luvulta. Hän julkaisi myös useita kirjoja.
Mike Mollo
Mike Mollo (s. 11. helmikuuta 1980 Oak Lawn Illinois) on yhdysvaltalainen raskaansarjan nyrkkeilijä.
Mike Mollo syntyi työväenluokkalaiseen perheeseen, joka oli muuttanut Italiasta Yhdysvaltoihin Chicagon esikaupunkiin. Nuorena Mollo joutui usein tappeluihin kaduilla. Hänen kykynsä huomioitiin myös paikallisella nyrkkeilyklubilla. Hän oli fyysisesti sopiva nyrkkeilijäksi; hän painoi 230 paunaa eli 105 kilogrammaa jo 14-vuotiaana.
Mollon amatööriura oli lyhyt. Hän siirtyi nopeasti ammattilaiseksi ja debytoi 25. kesäkuuta 2000. Ottelussa hän voitti pistein Terry Coffinin Illionosin Elginissä. Neljä seuraavaa vuotta Mollo otteli tasaisesti voittaen tuntemattomia vastustajiaan.
Huhtikuussa 2006 Mollo allekirjoitti sopimuksen Don Kingin kanssa tarkoituksenaan päästä suurempiin otteluihin. Mollo myös pääsi yksityisvalmennukseen veteraani Al Bobannin kanssa.
Mollosta tuli Chicagossa nopeasti suosittu hänen aggressiivisen ottelutyylinsä johdosta. Marraskuun 4. päivänä vuonna 2005 hän voitti Latinalaisen Amerikan raskaansarjan tittelin loppuunmyydyssä nyrkkeilyottelussa.
Mollo ja hänen johtoryhmänsä pyrkivät tämän jälkeen hankkimaan isompia vastustajia. Mollo otteli DaVarryl Williamssonin kanssa, mutta hävisi ottelun kuitenkin neljännessä erässä. Mollo sanoi ottelun jälkeen, että hän halusi ottaa askelen eteenpäin urallaan, ja tietää, miten hyvin hän pärjäisi veteraani-iskijöitä vastaan. Hänen mielestään ottelu oli lopetettu ennenaikaisesti.
Mollo palasi kehään Chicagossa 25. elokuuta 2006, ja voitti vaivattomasti Willie Walkerin ensimmäisessä erässä. Kamppailun myötä Mollo osoitti, että hänen kykynsä olivat ennallaan. Hän tunsi olonsa niin varmaksi, että uskoi pärjäävänsä raskaassasarjassa hyvin. Lokakuun 6. päivänä vuonna 2006 Mollo voitti Kevin McBriden toisessa erässä teknisellä tyrmäyksellä. McBride tunnetaan parhaiten samana vuonna käymästään ottelustaan Mike Tysonin kanssa.
19. tammikuuta 2008 Mollo otteli puolalaisen Andrzej Gołotan kanssa, mutta hävisi tuomarien yksimielisellä päätöksellä.
Mollo palasi kehään 07.11.2008 kohdaten Jameel McClinen. Mollo hävisi kamppailun tuomariäänin täysien erien jälkeen.
Vietettyään yli vuoden poissa kehästä Mollo palasi vuoden 2010 maaliskuussa nyrkkeilykehään voittaen Billy Zumbrunin tuomariäänin kahdeksaneräisen ottelun päätteeksi.
Ivor Danvers
Ivor Danvers (s. 14. kesäkuuta 1932) on brittiläinen näyttelijä. Hänet muistetaan parhaiten Gerald Urquhartin roolista BBC:n draamasarjassa "Howards' Way" (1985–1990). Howards Wayn lisäksi Danvers on esiintynyt televisiosarjoissa "Z-Cars", "Softly, Softly", "The Troubleshooters", "Juliet Bravo", "Tenko", "Minder", "Terry and June" and "Keeping Up Appearances".
Kopio Niini
Kopio Niini on vuonna 1957 Helsingissä perustettu tulostus- ja painotalo.
Yrityksen toiminta alkoi 15. helmikuuta 1957 Helsingissä Valokopiolaitos V. Niini -nimellä. Yrityksen perustivat Veikko ja Eila Niini. Rakennusteollisuuden alalla toimivat arkkitehdit, insinöörit, rakennuttajat ja pientalorakentajat olivat aluksi yrityksen tärkeintä asiakaskuntaa. Viisikymmenluvulla piirustuskopiointi tapahtui perinteisellä ammoniakkikehitteisellä kopiointimenetelmällä.
Vuonna 1998 yrityksen toimintaa laajennettiin Viroon. Kopio Niinin osakkuusyritys Koopia Niini & Rauam palvelee Tallinnassa kahdessa toimipaikassa, jotka työllistävät yhteensä yli 20 henkeä.
Kopio Niini on vuonna 1957 perustettu perheyritys, joka lukeutuu tänä päivänä Suomen suurimpiin kopio- ja painopalveluiden tuottajiin. Suomen toimintojen lisäksi yhtiöllä on Viron alueella toimiva osakkuusyritys Koopia Niini & Rauam OÜ. Yrityksen
liikevaihto on noin 10 milj. euroa ja henkilökuntaa noin 130.
Vicoba
Vicoba (, , toisinaan myös ViCoBa tai Vikoba), on jäsentensä omistama, pankkitoimintaa ylläpitävä mikrolaina- ja talletusjärjestelmä. Lainoja myönnetään ainoastaan osakkaille. Malli on alun perin kehitetty Nigerissä 1990-luvun puolivälissä, josta se levisi 2000-luvun alussa Tansaniaan, ja nimettiin Vicobaksi. Malli on yleistynyt Tansanian maaseutukylissä valtion tuella.
Vicoban etuna on se, että se on lähellä asiakkaitaan. Maaseudun kylissä ei ole suurien pankkien toimipisteitä, ja niiden kulkuyhteydet ovat huonoja, joten tämä on suuri etu. Vicoban jäsenet päättävät itse luottojen koron, joka on yleensä lähellä tavanomaista korkotasoa. Pankki voi myös myöntää korotonta lainaa hädänalaiselle jäsenelleen, esimerkiksi lääkkeitä varten.
Vicoban jäsenet voivat ostaa pankin osuuksia ja lainata rahaa mikäli heidän hakemuksensa hyväksytään. Vicobat antavat myös koulutusta taloudenhoitoa ja yritystoimintaa koskevissa asioissa. Pääoma kootaan osakkailta, ja yksi osuus voi olla esimerkiksi 500 Tansanian šillinkiä.
Tansaniassa Vicobat rinnastetaan lainsäädännössä osuuskuntiin, ja niiden toimintaa säätelee maan osuuskuntalaki. Osa Tansanian Vicobista onkin virallisia, rekisteröityjä osuuskuntia, ja maan pyrkimyksenä on ollut edistää Vicobien rekisteröitymistä.
Tihisenniemi
Tihisenniemi on Kajaanissa Kajaaninjoen alajuoksulla sijaitseva niemi. Tihisenniemen teollisuusalueelle perustettiin keväällä 1907 Kajaanin Puutavara Osakeyhtiön saha, josta sadan vuoden aikana on kehittynyt UPM-Kymmene Oyj:n Kajaanin tehtaat (aikaisemmin Kajaani Oy ja Yhtyneet Paperitehtaat Oy Kajaani) Tihisenniemellä tarkoitettiin ennen pelkästään sen nimistä niemeä Peurapäänlahden rannalla. Peurapäänlahti täytettiin sittemmin osaksi teollisuusaluetta ja nykyään Tihisenniemellä ymmärretään koko UPM-Kymmene Oyj:n Kajaanin tehdasaluetta.
Alueesta on vuoden 2009 alusta saakka käytetty markkinointinimeä Renforsin Ranta. Nimi perustuu kajaanilaiseen uistintehtailija Herman Renforsiin.
Tihisenniemellä on sijainnut seuraavia teollisuuslaitoksia:
Tracey Childs
Tracey Childs (s. 30. toukokuuta 1963) on brittiläinen näyttelijä. Hänet muistetaan ennen kaikkea Lynne Howardin roolista BBC:n draamasarjassa "Howards' Way" (1985–1990).
Childs on jatkanut televisiouraansa aina 2000-luvulle muun muassa roolillaan sarjassa "Naapureita ja ystäviä" ("Born and Bred"). Hän erosi vuonna 1998 puolisostaan, näyttelijäkollega Tony Anholtista.
Tony Anholt
Tony Anholt (19. tammikuuta 1941 – 26. heinäkuuta 2002) oli brittiläinen näyttelijä. Hän esiintyi muun muassa BBC:n draamasarjassa "Howards' Way" (1985–1990).
Anholt syntyi Singaporessa. Hän oli vuosina 1964–1986 naimisissa ensimmäisen puolisonsa, Sheilan kanssa; näyttelijä Christien Anholt on heidän lapsensa. Toisessa avioliitossaan Anholt oli vuosina 1990–1998 näyttelijäkollegansa Tracey Childsin kanssa.
Anholt kuoli aivokasvaimeen Lontoossa ollessaan 61-vuotias.
Christien Anholt
Christien Alexis Anholt (s. 25. helmikuuta 1971) on brittiläinen näyttelijä, joka tunnetaan ennen kaikkea Nigel Baileyn roolista televisiosarjassa "Aarteenmetsästäjä". Hän on Tony Anholtin poika.
Athletic World
Athletic World () on Bandain vuonna julkaisema urheilupeli Nintendo Entertainment System -pelikonsolille.
Pelin tarkoituksena on ohjata pelissä esiintyvää juoksijaa juoksuradalla. Pelaamiseen tarvitaan Family Fun Fitness (PowerPad) -peliohjain. Suomessa peliä myytiin aikoinaan samassa paketissa peliohjaimen kanssa.
Peli tuli tunnetuksi myös Spede Pasasen "Speden Spelit" -televisio-ohjelmasta, jossa kyseisestä peliä pelattiin.
Lindy Booth
Lindy Booth (s. 2. huhtikuuta 1979) on kanadalainen näyttelijä. Hänellä on ollut rooli muun muassa televisiosarjassa "Aarteenmetsästäjä".
Booth syntyi Oakvillessa, Ontariossa, jossa hän myös valmistui high schoolista. Hän ei ole rajoittanut uraansa televisioon, vaan on suorittanut myös elokuvarooleja (mm. "Cry Wolf", 2005).
Kurt Wahlstedt
Kurt Richard Wahlstedt (21. tammikuuta 1923 Espoo – 19. huhtikuuta 2008 Espoo) oli suomalainen keilaaja ja shakinpelaaja.
Kurt Wahlstedt, lempinimeltään ”Iso orava”, aloitti keilailu-uransa vuonna 1949 ja oli perustamassa Grankulla Bowlarea, jonka puheenjohtajana hän toimi parinkymmenen vuoden ajan vuoteen 1981 saakka. Hän oli myös perustamassa Firmakeilailuliittoa, jonka kunniapuheenjohtajaksi hänet myöhemmin valittiin. Aktiivikeilaajana hän voitti nelimiehisjoukkueiden Suomen mestaruuden vuosina 1971 ja 1972.
Wahlstedt oli myös aktiivinen shakinpelaaja. Hän istui Suomen Shakkiliiton hallituksessa ja oli perustamassa Espoon Shakkikerhoa, jonka kunniapuheenjohtajaksi hänet aikanaan valittiin.
Kurt Wahlstedt sai ansioistaan Suomen urheilun ja kulttuurin kultaisen ansioristin. Työelämässä hän toimi pääasiassa Tukon kahviosaston myyntitarkastajana.
Tanja Reichert
Tanja Reichert (s. 19. syyskuuta 1980) on kanadalainen näyttelijä. Hän syntyi Vancouverissa, Brittiläisessä Kolumbiassa, ja aloitti uransa teinivuosinaan.
Reichert on esiintynyt muun muassa televisiosarjassa "Aarteenmetsästäjä" ja useissa elokuvissa, kuten "Scary Movie".
Dulcie Gray
Dulcie Gray CBE (s. 20. marraskuuta 1919 Kuala Lumpur, Malesia – 15. marraskuuta 2011) oli brittiläinen näyttelijä.
Gray opiskeli Webber Douglasin näyttämötaiteen akatemiassa, jossa hän tapasi tulevan pitkäaikaisen puolisonsa, näyttelijä Michael Denisonin. Molemmista tehtiin vuonna 1983 Brittiläisen imperiumin ritarikunnan komentajia. Parin avioliitto kesti aina miehen kuolemaan (1998).
Grayn merkittäviä rooleja oli osa BBC:n draamasarjassa "Howards' Way" (1985–1990). Hän on toiminut myös laulajana ja julkaissut rikoskirjallisuutta.
Dom
DOM, dom tai Dom voi viitata ainakin seuraaviin asioihin:
Sandra McCoy
Sandra Christina McCoy (s. 14. elokuuta 1979 Santa Clara, Kalifornia) on yhdysvaltalainen näyttelijä ja tanssija. Hänet tunnetaan varsinkin roolista elokuvassa "Cry Wolf" (2005). Sanda on puoliksi filippiiniläinen ja puoliksi irlantilainen.
McCoy valmistui Santa Claran yliopistosta, Kaliforniasta, pääaineenaan psykologia. Hänen vanhempansa ja pikkuveljensä kuolivat syksyllä 1993 traagisessa lento-onnettomuudessa ja Sandra jäi ainoana perheestä henkiin.
McCoyn läpimurto tapahtui hänen esiintyessä poikabändi N'Syncin musiikkivideolla "Pop". Hän toimi cheerleaderinä Los Angeles Lakers -joukkueelle 2002–2003.
Maaliskuussa 2007 Sandra pyrki seitsemänneksi jäseneksi Pussycat Dollssiin tosi-tv-sarjassa , mutta karsiutui jo heti ensimmäisessä pudotuksessa.
Sandra oli mukana monissa pienissä rooleissa tunnetuissa televisiosarjoissa ennen suurta rooliaan elokuvassa Cry Wolf, jossa hän tapasi myös entisen kihlattunsa näyttelijä Jared Padaleckin. McCoy ja Padalecki tapailivat 2005 lähtien ja menivät kihloihin alkuvuodesta 2008, mutta purkivat kihlauksensa huhtikuussa 2008.
McCoy on amerikkalaisen Mensan jäsen.
Steve Webb
Steve Webb on walesilainen rock/jazz-laulaja-kitaristi, joka innostui musiikista ostettuaan ensimmäisen kitaransa Maltalta vuonna 1963. Hän on tehnyt yhteistyötä muun muassa Hasse Wallin kanssa. Hän aloitti uransa Jess Roden Bandissä vuonna 1974 ja päätti uransa yhtyeessä vuonna 1978. Tämän jälkeen hän liittyi vuonna 1980 yhtyeeseen nimeltä Lion. V. 1986 Webb aloitti oman soolouransa ja yhteistyönsä kitaristi Hasse Wallin kanssa.
Kaarle Pekkala
Kaarle Henry Pekkala (4. lokakuuta 1919 Viipuri – 18. kesäkuuta 2000 Hämeenlinna) oli suomalainen pistooliampuja.
Kaarle Pekkala edusti Suomea olympialaisissa Roomassa 1960 50 m vapaapistoolissa sijoittuen 27. tuloksella 531.
Alizé Cornet
Alizé Cornet (s. 22. tammikuuta 1990 Nizza) on ranskalainen tennispelaaja. Hän aloitti ammattilaisuransa vuonna 2006.
Alizé Cornet nousi toukokuussa 2008 maailman rankinglistalla sijalle 20. Hän ylsi maaliskuussa 2008 ensimmäistä kertaa WTA-turnauksen loppuotteluun Acapulcossa. Loppuottelussa hän hävisi Flavia Pennettalle eräluvuin 0–6, 6–4, 1–6. Toisen kerran hän esiintyi loppuottelussa toukokuussa Rooman turnauksessa. Tällöin Jelena Janković oli häntä parempi eräluvuin 2–6, 2–6. Välieriin saakka hän pääsi huhtikuussa Amelia Islandin ja Charlestonin turnauksissa. Heinäkuussa hän saavutti ensimmäisen WTA-turnausvoittonsa kaatamalla Budapestin loppuottelussa slovenialaisen Andreja Klepačin eräluvuin 7–6(5), 6–3.
Ensiesiintymisensa Grand Slam -turnauksissa Cornet teki kotimaassaan vuonna 2005. Ensimmäisen kerran hän ylsi kolmannelle kierrokselle Yhdysvaltain avoimissa 2007, jolloin hänet pudotti jatkosta Jelena Janković eräluvuin 6–4, 2–6, 3–6. Kolmannelle kierrokselle hän pääsi myös Ranskan avoimissa 2008, jolloin hänet voitti Agnieszka Radwańska erin 4–6, 4–6, ja Yhdysvaltain avoimissa 2008, jolloin hänet kukisti Anna-Lena Grönefeld lukemin 4–6, 5–7. Wimbledonissa 2008 hän putosi ensimmäisellä kierroksella Anastasia Pavljutšenkovan voittaessa hänet luvuin 6–7(6), 6–7(4).
Australian avoimissa 2009 Cornet pääsi neljännelle kierrokselle voittamalla ensin kaksi sijoittamatonta pelaajaa ja sitten Daniela Hantuchován eräluvuin 4–6, 6–4, 6–2. Neljännellä kierroksella hän hävisi Dinara Safinalle erin 2–6, 6–2, 5–7.
Kesäkuussa 2012 Cornet saavutti toisen turnausvoittonsa kaksinpelissä voitettuaan Bad Gasteinin loppuottelussa Yanina Wickmayerin. Kolmannen turnausvoittonsa hän saavutti Strasbourgissa toukokuussa 2013, neljännen Katowicessa huhtikuussa 2014, viidennen Hobartissa tammikuussa 2016 ja kuudennen Gstaadissa heinäkuussa 2018.
Veli-Jussi Hölsö
Veli-Jussi Hölsö (27. toukokuuta 1919 Vaasa – 20. syyskuuta 1987 Helsinki) oli suomalainen pistooliampuja.
Veli-Jussi Hölsö sivusi 1951 kuvioammunnan Suomen-ennätystä. Hän edusti Suomea Helsingin olympialaisissa 1952 25 metrin kuvioammunnassa sijoittuen 14:nneksi tuloksella 566.
Lappi-liiga
Lappi-liiga on jääkiekon III-divisioonan Lapin alueen lohko. Voittaja karsii pääsystä II-divisioonaan.
Klaus Lahti
Klaus Henrik Lahti (7. heinäkuuta 1909 Hollola – 19. joulukuuta 2003 Helsinki) oli suomalainen pistooliampuja.
Klaus Lahti edusti Suomea kaksissa olympialaisissa. Lontoossa 1948 hän sijoittui vapaapistoolilla 18:nneksi ja Helsingissä 1952 seitsemänneksi tuloksella 541.
MM-kilpailuissa Lahti saavutti vapaapistoolilla joukkuehopeaa Helsingissä 1937 ja joukkuepronssia Oslossa 1952. Henkilökohtaisessa kilpailussa hän sijoittui parhaimmillaan viidenneksi Tukholmassa 1947 ja kuudenneksi Oslossa 1952.
Ganes (albumi)
Ganes on samannimisen suomalaisen elokuvan soundtrack. Se julkaistiin 26. syyskuuta 2007.
Kappaleet esittää Ganes-yhtye, ellei toisin mainita. "Kursiivilla" merkityt ovat puheosuuksia elokuvasta.
Tim Damerau
Tim Damerau (s. 8. heinäkuuta 1981) on saksalainen pistooliampuja.
Tim Damerau saavutti MM-kilpailuissa Barcelonassa 1998 poikien sarjassa 25 metrin olympiapistoolilla joukkumaailmanmestaruuden ja henkilökohtaista hopeaa.
Jorge Llames
Jorge Llames (s. 17. lokakuuta 1978 Asturia) on espanjalainen pistooliampuja ja maailmanmestari.
Jorge Llames voitti MM-kilpailuissa Barcelonassa 1998 henkilökohtaisen maailmanmestaruuden ja joukkuepronssin 25 m olympiapistoolissa.
Santa Cruz (Madeira)
Santa Cruz on kunta Portugalille kuuluvalla Madeiran saarella. Kunnassa on arviolta 43 925 asukasta (vuonna 2015) ja sen pinta-ala on 81,5 neliökilometriä.
Suurin osa kunnan pinta-alasta on vuoristoseutua, viljelysmaiden peittäessä loppuosan tasamaat. Santa Cruzin nimi merkitsee suomeksi "Pyhää ristiä". Santa Cruzin naapureina ovat koillispuolella Machico, pohjoisessa Santana ja lännessä saaren pääkaupunki Funchal, jonne johtaa saaren ainoa moottoritie. Santa Cruzin kuntaa kuuluvat myös avomerellä vajaan 40 kilometrin päässä olevat Desertassaaret. Santa Cruz on asukasluvultaan Madeiran kolmanneksi suurin kunta Funchalin ja Câmara de Lobosin jälkeen.
Espanja yleisurheilun maailmanmestaruuskilpailuissa
Espanja on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Kisojen järjestäjämaana se oli vuonna 1999, jolloin isäntäkaupunkina toimi Sevilla. Maa on saavuttanut yhteensä 38 mitalia, ja parhaiten se on menestynyt kävelyssä sekä keskipitkillä ja pitkillä juoksumatkoilla. Kenttälajeissa vain kaksi pituushyppääjää sekä yksi korkeushyppääjä ovat yltäneet mitaleille.
Espanjan ainoa kaksinkertainen maailmanmestari on Abel Antón, vuosien 1997 ja 1999 maratonjuoksun ykkönen. Muut kultamitalistit ovat vuoden 1995 MM-maratonin voittanut Martín Fiz, vuoden 1993 kävelymestarit Valentí Massana ja Jesús Ángel García, vuonna 1999 pituushypyn voittanut, Kuubasta muuttanut Niurka Montalvo sekä vuonna 2015 maailmanmestaruuden 20 kilometrin kävelyssä voittanut Miguel Ángel López. Garcia on saavuttanut neljä mitalia, ja kolmeen mitaliin on yltänyt 20 kilometrin kävelyn kolminkertainen hopeamitalisti Francisco Javier Fernández. Marta Domínguez voitti 3 000 metrin estejuoksun maailmanmestaruuden Berliinissä 2009, mutta menetti voittonsa vuonna 2015 dopingin käytön vuoksi.
Pekingin MM-kilpailuissa 2015 Espanja saavutti Miguel Ángel Lópezin kultamitalin lisäksi vain yhden pistesijan, jonka toi Ruth Beitia korkeushypyn viidennellä sijallaan. Kävelijä Jesús Ángel García kilpaili ennätyksellisesti jo 12. MM-kisoissa ja sijoittui 50 kilometrin kävelyssä yhdeksänneksi. Lontoossa 2017 Espanja jäi mitaleitta saavuttaen viisi pistesijaa parhaana sijoituksena Adel Mechaalin neljäs sija 1 500 metrillä.
John R. Vane
John Robert Vane (29. maaliskuuta 1927 Tardebigg, Worcestershire – 19. marraskuuta 2004 Farnborough) oli brittiläinen Nobelin lääketieteen palkinnolla palkittu biokemisti.
Vanen isä, nimeltään Maurice Vane, oli venäläisen maahanmuuttajaperheen lapsi ja hänen äitinsä, Frances Vane, oli rakentajaperheestä. Vane kävi King Edward XIV Highschoolin Birminghamissa. 12-vuotiaana hän sai vanhemmiltaan kemistipaketin, jonka avulla hän suoritti joitain kokeita. Hän opiskeli vuodesta 1944 lähtien Birminghamin yliopistossa, jossa hän pettyi kokeellisten tutkimusten puutokseen. Sen jälkeen hän meni opiskelemaan Oxfordin yliopistoon farmakologiaa.
Vuonna 1982 hänelle myönnettiin Nobelin lääketieteen palkinto yhdessä Sune K. Bergströmin ja Bengt I. Samuelssonin kanssa prostaglandiineihin liittyvistä tutkimuksistaan. Vuonna 1989 hänelle myönnettiin Royal Societyn Royal Medal.
Vane oli naimisissa ja hänellä oli kaksi tytärtä.